# ZAPISNIK

 **Sa dvanaeste sjednice Skupštine Glavnog grada-Podgorice, održane 05. februara 2016. godine, u staroj zgradi Vlade Crne Gore, sa početkom u 10,45 časova**

Sjednicu je otvorio predsjednik Skupštine, **dr Đorđe Suhih.**

Na početku zasijedanja, na osnovu Izvještaja Izborne komisije Glavnog grada, konstatovan je prestanak mandata odbornici **dr Tamari Bajić,** sa Izborne liste “Evropsko lice Podgorice - prof. dr Dragan Bogojević-SDP i PCG”, iz razloga što je presudom Upravnog suda poništen raniji Izvještaj Izborne komisije Glavnog grada na osnovu kojeg joj Skupština verifikovala mandat na odborničko mjesto koje je ostalo upražnjeno podnošenjem ostavke prof. dr Dragana Bogojevića, sa te izborne liste. Na navedeno upražnjeno odborničko mjesto, Skupština je, na osnovu Izvještaja Izborne komisije, potvrdila odbornički mandat **dr Vladimiru Komneniću**, sa Izborne liste “Evropsko lice Podgorice - prof. dr Dragan Bogojević-SDP i PCG”.

Takođe, na osnovu ostavki koje su dostavljene odbornicima, Skupština je konstatovala da je prestao odbornički mandat **Blažu Šaranoviću, Marku Čanoviću** i **mr Sanji Pavićević,** sa Izborne liste “Koalicija za evropsku Podgoricu-Milo Đukanović” i na osnovu izvještaja Izborne komisije Glavnog grada potvrdila mandat odborniku **Milanu Vuleviću** i odbornicama **Suzani Raičević Bakić** i **dr Jeleni Šćekić,** sa te Izborne liste.

Na početku zasijedanja, sjednici je prisustvovalo 39 odbornika.

Odsustvo sa sjednice najavili su: **Biljana Genić, doc. dr Branka Bošnjak, Tatjana Perović, Nikola Bajčetić, Čel Ismailisufi, Vojin Vuletić,** **Miodrag Bešović, Radoš Zečević, Nataša Jevrić, Dragutin Klikovac, Zoran Lakušić, Slaviša Čurović, dr Vladimir Komnenić** i **Milica Kaluđerović.**

 Na sjednicu su pozvani gradonačelnik Glavnog grada, zamjenici gradonačelnika, glavni administrator, starješine organa uprave, rukovodioci javnih i drugih službi čiji je osnivač Skupština Glavnog grada, predsjednik Savjeta za razvoj i zaštitu lokalne samouprave Glavnog grada i predsjednici gradskih opština.

Predstavnik nevladinog sektora na ovoj sjednici je bio Centar za razvoj nevladinih organizacija, koji je prijavio učešće po drugoj tački dnevog reda - Predlogu odluke o mjesnim zajednicama. U ime Centra, sjednici je prisustvovala **Lidija Knežević.**

Sjednicu Skupštine pratili su akreditovani predstavnici medija.

Nakon konstatovanja prestanka mandata odbornicima koji su podnijeli ostavke i potvrđivanja mandata novim odbornicima, prešlo se na davanje odgovora na odbornička pitanja.

 **Mr Miomir Jakšić,** v.d. sekretara Sekreatrijata za finansije, dao je odgovor na **dopunsko pitanje** odbornika **Vladimira Čađenovića**, koje se odnosi na rekonstrukciju puta Doljani-Preoč u Kučima.

 **Srđan Raičević,** izvršni direktor Agencije za izgradnju i razvoj Podgorice, dao je odgovor na **dopunsko pitanje** odbornika **Dragana Ivanovića**, koje se odnosi na uređenje parking prostora između ulica Jovana Popovića Lipovca i Milutina Vučinića u Bloku 9, a zatim i na **dopunsko**  pitanje odbornice **Zdenke Popović**, koje se odnosi na vlasništvo zemljišta preko puta hotela “Hemera”.

 **Mladen Ilić,** direktor Direkcije za imovinu, dao je odgovor na **dopunsko**  pitanje **Zdenke Popović**, koje se odnosi na iznos isplaćenih sredstava po osnovu pravosnažno okončanih sudskih sporova po tužbama protiv Glavnog grada.

 **Suzana Lačković Aćimić,** pomoćnica sekretara Sekretarijata za planiranje i uređenje prostora i zaštitu životne sredine, dala je odgovor na odborničko pitanje **Dragana Ivanovića,** koje se odnosi na izgradnju stambenih objekata u ulici Braće Ribar na Koniku.

**Marko Rakočević,** sekretar Sekretarijata za komunalne poslove i saobraćaj, dao je odgovor na odborničko pitanje **Dragana Ivanovića,** koje se odnosi na balon za fudbal i ugostiteljski objekat, u parku „Zlatica“.

 Odbornik **Ivanović** je istovremeno komentarisao odgovore na oba odbornička pitanja.

  **Marko Rakočević,** sekretar Sekretarijata za komunalne poslove i saobraćaj, dao je odgovor na odborničko pitanje **Mitra Vukovića,** koje se odnosi na planiranje rekonstrukcije putnog pravca Stanjevića rupa-zaseok Popovići, u Mjesnoj zajednici Stijena.

 **Suzana Lačković Aćimić,** pomoćnica sekretara Sekretarijata za planiranje i uređenje prostora i zaštitu životne sredine, dala je odgovor na odborničko pitanje **Luke Rakčevića,** koje se odnosi na izgradnju poslovnog objekta u blizini hotela Podgorica, u okviru DUP-a „Rekreativno-kulturna zona na obali rijeke Morače-južni dio“.

 **Mladen Ilić,** direktor Direkcije za imovinu, dao je odgovor na odborničko pitanje **Luke Rakčevića,** koje se odnosi na prodaju nepokretnosti bivše fabrike “Radoje Dakić”.

  **Zoran Erceg,** službenik za javne nabavke, dao je odgovor na odborničko pitanje **Vladimira Čađenovića,** koje se odnosi na utrošena budžetska sredstva za usluge objavljivanja oglasa, odluka, nacrta akata u dnevnim listovima u 2015. godini.

Odbornik **Čađenović** je komentarisao odgovor i postavio sljedeće dopunsko pitanje:

 „Da mi se odgovori koliko su potrošili sredstava i da li sprovode postupak propisan Zakonom o javnim nabavkama privredna društva čiji je osnivač Glavni grad, da utvrdimo koliko je ta ukupna cifra u Glavnom gradu data jednom dnevnom listu.“

 **Marko Rakočević,** sekretar Sekretarijata za komunalne poslove i saobraćaj, dao je odgovor na odborničko pitanje **Vladimira Čađenovića,** koje se odnosi na planiranje i početak asfaltiranja putnog pravca Stravče-Brskut.

Odbornik **Čađenović** je komentarisao odgovor.

**Marko Rakočević,** sekretar Sekretarijata za komunalne poslove i saobraćaj, dao je odgovor na odborničko pitanje **Vladimira Vujovića,** koje se odnosi na uređenje dječijih igrališta.

Odbornik **Vujović** je komentarisao odgovor i postavio sljedeće *dopunsko pitanje:*

“Ko je sve i koliko stambenih objekata izgradio na tom području na javnim površinama, dječjim igralištima i tako uzurpirao životni prostor na ovom području?”

**Suzana Lačković Aćimić**, pomoćnica sekretara Sekretarijata za planiranje i uređenje prostora i zaštitu životne sredine, dala je odgovor na odborničko pitanje **Vladimira Vujovića,** koje se odnosi na zaštitu državne imovine od uzurpacije i divlje gradnje na području Katastarske opštine Velje brdo.

Odbornik **Vujović** je komentarisao odgovor i postavio sljedeće *dopunsko pitanje:*

“Koje su sve parcele u vlasništvu države, odnosno Glavnog grada, na kome su divlji graditelji sačinili objekte, kako bi mogla u ovaj proces da se uključi i ova Skupština i umanji posljedice na ovom planu?”

 **Mr Miomir Jakšić,** v.d. sekretara Sekretarijata za finansije, dao je odgovor na odborničko pitanje **Zdenke Popović,** koje se odnosi na finansiranje dočeka Nove 2016. godine, na Trgu Republike.

 Odbornica **Popović** je komentarisala odgovor.

 Zbog odsustva odbornika **Kolje Ljuljđuraja** sa dijela sjednice u kojem su saopštavani odgovori na odbornička pitanja, nije usmeno saopšten odgovor Sekretarijata za finansije na dopunsko pitanje, u vezi sa uplatom budžetskih sredstava **Udruženju boraca NOR-a**.

Nakon davanja odgovora na odbornička pitanja, prešlo se na Zapisnik sa XI sjednice Skupštine.

-Skupština je jednoglasno, sa 36 glasova ”za”, bez primjedbi, usvojila Zapisnik sa jedanaeste sjednice Skupštine Glavnog grada Podgorice, održane 28 i 29. decembra 2015. godine.

Zatim se prešlo na **utvrđivanje dnevnog reda**.

Predsjednik **Suhih** je podsjetio da su Predlog dnevnog reda i materijali za tačke 3 i 4 odbornicima dostavljeni sa Sazivom za sjednicu, a materijal za prvu i drugu tačku naknadno, te da je, vezano za preložene tačke dnevnog reda, kao dopuna materijala za sjednicu, dostavljeno:

- Mišljenje gradonačelnika na Predlog odluke o mjesnim zajednicama;

-amandmani na Predlog odluke o mjesnim zajednicama, koje su podnijeli odbornici prof. dr Goran Radonjić, Slaviša Čurović, Boris Pejović, Branka Bešović, Maja Vučelić, Zdenka Popović, Vladimir Vujović, Vladimir Čađenović, Milica Kaluđerović, Mitar Vuković i Sonja Radunović, sa mišljenjem gradonačelnika povodom amandmana.

Predsjednik **Suhih** je podsjetio da je odbornicima sa dopunskim materijalom za sjednicu, dostavljen **Predlog odluke o davanju saglasnosti na Ugovor o dokapitalizaciji privrednog društva “Novi duvanski kombinat” AD Podgorica i Ugovor o upravljanju privrednim društvom “Novi kombinat” AD Podgorica,** radi razmatranja po hitnom postupku, kao i da su razlozi hitnosti navedeni u obrazloženju Predloga.

S tim u vezi, proceduralno je reagovao odbornik **Vladimir Vujović** i insistirao da se navedeni predlog ne uvrsti u dnevni red sjednice, iz razloga što je prethodno potrebno dostaviti kompletnu informaciju zbog određenih nejasnoća, kao i zbog činjenice da nije završen postupak koji se vodi pred Vrhovnim sudom Crne Gore, po tužbi manjinskih akcionara.

Predsjednik **Suhih** je, uz obrazloženje da je predlog dostavljen u skladu sa odredbama Poslovnika Skupštine, istakao da je dužan da predlog da na izjašnjavanje.

-Skupština je, sa 29 glasova “za” 11 “protiv”, bez “uzdržanih” glasova, usvojila predlog da se u dnevni red sjednice, radi razmatranja po hitnom postupku, uvrsti Predlog odluke o davanju saglasnosti na Ugovor o dokapitalizaciji privrednog društva “Novi duvanski kombinat” AD Podgorica i Ugovor o upravljanju privrednim društvom “Novi kombinat” AD Podgorica.

Sa istim brojem glasova, Skupština je prihvatila predlog predsjednika **Suhiha** da se navedeni materijal razmatra poslije četvrte tačke dnevnog reda.

Predsjednik **Suhuh** je, zatim, obavijestio da je, zbog izmjena u odborničkom sastavu, koje je Skupština konstatovala na početku sjednice, Odbor za izbor i imenovanja, shodno zaključku sa sjednice od 28. januara, predložio da se u dnevni red sjednice uvrsti tačka **Izbor i imenovanja,** kako bi se odbornici koji su podnijeli ostavke (Blažo Šaranović i Marko Čanović), razriješili dužnosti članstva u radnim tijelima Skupštine i umjesto njih, imenovali drugi.

 -Skupština je jednoglasno, sa 33 glasa “za” usvojila predlog da se u dnevni red uvrsti tačka 6. Izbor i imenovanja.

Vezano za utvrđivanje dnevnog reda, za riječ se javio odbornik **Vladimir Čađenović**, koji je istakao da je na sastanku predsjednika Skupštine sa predsjednicima klubova odbornika, zahtijevao da se na sjednici razmatraju informacije o dodjeli stanova zaslužnim građanima, o imovini gradonačelnika i uključivanju opozicije u organe upravljanja javnih službi čiji je osnivač Glavni grad.

 Predsjednik **Suhih** je podsjetio da se informacije ne mogu uvrstiti u dnevni red bez dostavljenog materijala.

 Zatim je predložio izmjenu u redosljedu razmatranja tačaka predloženog dnevnog reda, tako da se prva tačka - Predlog odluke o naseljima i granicama naselja na teritoriji Glavnog grada, razmatra kao četvrta tačka dnevnog reda.

 Proceduralno je reagovao odbornik **Nenad Vujošević** i ocijenio kao provokaciju zahtjev odbornika Čađenovića da se u dnevni red uvrsti Informacija o imovini gradonačelnika.

 Nakon toga, Skupština je, sa 30 glasova “za” i 11 “protiv”, bez “uzdržanih” glasova, utvrdila sljedeći-

**D n e v n i r e d:**

1. Predlog odluke o mjesnim zajednicama;
2. Predlog odluke o davanju saglasnosti na Odluku o Finansijskom planu Gradske opštine Golubovci za 2016. godinu;
3. Predlog odluke o davanju saglasnosti na Odluku o Finansijskom planu Gradske opštine Tuzi za 2016. godinu;
4. Predlog odluke o naseljima i granicama naselja na teritoriji Glavnog grada;
5. Predlog odluke o davanju saglasnosti na Ugovor o dokapitalizaciji privrednog društva “Novi duvanski kombinat” AD Podgorica i Ugovor o upravljanju privrednim društvom “Novi kombinat” AD Podgorica.
6. Izbor i imenovanja.

Zatim se prešlo na rad po utvrđenom redosljedu.

U vezi sa **PRVOM TAČKOM** dnevnog reda –**Predlogom odluke o mjesnim zajednicama,** predsjednik **Suhih** je podsjetio da su Predlog ove odluke podnijeli odbornici Skupštine: **Đorđina Lakić, mr Jovan Rabrenović** i **dr Nedžad Drešević,** te da je sa dopunskim materijalom za sjednicu odbornicima dostavljeno Mišljenje gradonačelnika na Predlog odluke, zatim amandmani koje je podnijelo 11 odbornika (prof. dr Goran Radonjić, Slaviša Čurović, Boris Pejović, Branka Bešović, Maja Vučelić, Zdenka Popović, Vladimir Vujović, Vladimir Čađenović, Milica Kaluđerović, Mitar Vuković i Sonja Radunović), kao i mišljenje gradonačelnika povodom amandmana.

S obzirom da je Odbor za Statut i propise razmatrao materijale za ovu sjednicu neposredno prije početka sjednice Skupštine, predsjednik **Suhih** je dao riječ izvjestiocu Odbora **Momčilu Vujoševiću,** koji je podnio Izvještaj Odbora u vezi sa Predlogom odluke o mjesnim zajednicama.

Izvjestilac **Vujošević** je informisao da su na sjednici Odbora, kojoj su prisustvovali i članovi Radne grupe za izradu teksta Predloga odluke o mjesnim zajednicama, usaglašeni stavovi o spornim pitanjima i da su ti stavovi iskazani amandmanima Odbora za Statut i propise na Predlog ove odluke, koji su postali sastavni dio Predloga odluke i o njima Skupština posebno ne odlučuje. Takođe je ocijenio kvalitetnim sastanak predsjednika Skupštine sa predsjednicima klubova odbornika od prethodnog dana, u doprinosu za iznalaženje rješenja koja su prihvaćena od svih članova Odbora za Statut i propise.

Na proceduralno reagovanje odbornice **Branke Bešović** da se odbornicima pročitaju amnandmani prije izjašnjavanja o Predlogu odluke o mjesnim zajednicama, predsjednik **Suhih** je saopštio da će se amandmani dostaviti do kraja rasprave o Predlogu odluke.

U raspravi po ovoj tački dnevnog reda učestvovali su odbornici **Dragan Ivanović, Vladimir Čađenović,** zamjenik gradonačelnika **Časlav Vešović,** odbornik **Vladimir Vujović,** predstavnica Centra za razvoj nevladinih organizacija **Lidija Knežević,** odbornici **prof. dr Goran Radonjić, Luka Rakčević,** gradonačelnik **Slavoljub Stijepović,** predsjednik Skupštine **dr Đorđe Suhih,** odbornici **Božidar Markuš, Nenad Vujošević** i **Mitar Vuković.**

 U diskusijama je istaknut značaj Odluke o mjesnim zajednicama, pri čemu su opozicioni odbornici njeno donošenje komentarisali kao posljedicu parlamentarnog dijaloga u Skupštini Crne Gore, pod pritiskom i uz prisustvo međunarodnog faktora. Iznijeta je i zamjerka što nije omogućeno da u Radnoj grupi učestvuju predstavnici svih političkih partija koje participiraju u Skupštini i ukazano na potrebu uključivanja predstavnika opozicije u organe upravljanja javnih službi čiji je osnivač Glavni grad.

 Od strane svih diskutanata je pozdržano i veoma pozitivno ocijenjeno usaglašavanje rješenja na Odboru za Statut i propise, koja su bila sporna u tekstu odluke koji je pripremila Radna grupa.

Odbornik **Vladimir Vujović**  je informisao da je neposredni povod da odbornica **Branka Bešović** i on, kao članovi Radne grupe napuste rad te grupe, neslaganje sa odredbom koja se odnosila na odloženi početak primjene Odluke o mjesnim zajednicama i istakao da je na Odboru za Statut i propise ova odredba korigovana.

 Značajan dio rasprave po ovoj tački dnevnog reda, odnosio se na polemiku oko uloge mjesnih zajednica u izbornim procesima, pri čemu su opozicioni odbornici potencirali zloupotrebu mjesnih zajednica u kreiranju biračkog tijela u korist jedne partije.

 Na navode opozicionih odbornika u vezi sa motivima donošenja Odluke o mjesnim zajednicama, kroz raspravu i replike su odgovorili gradonačelnik **Slavoljub Stijepović** i zamjenik gradonačelnika **Časlav Vešović**. Pri tome je istaknuta odgovornost svih u davanju doprinosa novom kvalitetu političkog dijaloga i obrazloženo iz kojih razloga ova odluka nije donijeta u dužem periodu. U okviru pojašnjenja razloga koji se odnosi na nepostojanje zakonskog utemeljenja za donošenje odluke, akcentovano je da nijednim višim pravnim aktom nije predviđena sudska zaštita okončanja izbornog postupka u mjesnm zajednicama. Negirana je zloupotreba mjesnih zajednica u izborne svrhe i naglašeno da je za opredjeljenje gađana relevantan kvalitetan izborni program i kvalitetna kadrovka struktura koja ga realizuje.

Takođe je istaknuto da se Odluka o mjesnim zajednicama ne donosi pod pritiskom. U tom kontekstu, predsjednik Skupštine, **dr Đorđe Suhih** je precizirao da su aktivnosti na formiranju Radne grupe za izradu teksta Odluke o mjesnim zajednicama, upućivanjem poziva klubovima odbornika da odrede svoje predstavnike, započete prije početka rada parlamentarne Radne grupe za vraćanje povjerenja u izborni proces, koja je dala preporuku Galvnom gradu da donese ovu odluku.

Predlog odluke o mjesnim zajednicama u tekstu koji je usaglašen na Odboru za Statut i propise, podržala je i predstavnica Centra za razvoj nevladinih organizacija **Lidija Knežević,** koja je ocijenila neophodnim usvajanje ove odluke i njenu punu i neodložnu primjenu, prije parlamentarnih izbora.

U raspravi, replike su koristili zamjenik gradonačelnika **Časlav Vešović,** povodom diskusija odbornika Vladimira Čađenovića i prof. dr Gorana Radonjića, odbornik **prof. dr Goran** **Radonjić**, na diskusiju odbornika Božidara Markuša, **Dragan Ivanović**, na izlaganje gradonačelnika Stijepovića i **Božidar Markuš,** na diskusiju odbornika Mitra Vukovića.

Tokom rasprave odbornicima je dostavljen Izvještaj Odbora za Statut i propise sa amandmanima na Predlog odluke o mjesnim zajednicama, kao i prečišćen tekst odredaba koje su amandmanima izmijenjene (čl. 56, 57 , 58, 59 i 60), o čemu je predsjednik Odbora, **Momčilo Vujošević,** obavijestio prisutne.

 Odbornik **Vladimir Čađenović** je ukazao na potrebu zamjene redsoljeda odredaba članova 56 i 57, zbog logičkog slijeda normiranja, što je prihvaćeno.

Po zaključenoj raspravi, prešlo se na izjašnjavanje.

 Skupština je jednoglasno, sa 40 glasova “za”, usvojila Predlog odluke o mjesnim zajednicama, u tekstu koji je inoviran amandmanima Odbora za Statut i propise.

Skupština je istovremeno razmatrala **DRUGU I TREĆU TAČKU** dnevnog reda: **Predlog odluke o davanju saglasnosti na Odluku o Finansijskom planu Gradske opštine Golubovci za 2016. godinu i Predlog odluke o davanju saglasnosti na Odluku o Finansijskom planu Gradske opštine Tuzi za 2016. godinu.**

U raspravi o navedenim predlozima, diskutovali su odbornica **Zdenka Popović**  i odbornik **Kolja Ljuljđuraj,** sa aspekta izmjena Zakona o Glavnom gradu kojim su gradske opštine dobile status opštine.

Završnu riječ dao je mr **Miomir Jakšić,** v.d. sekretara Sekretarijata za finansije, nakon koje je odbornica **Zdenka Popović**, kroz formu proceduralnog reagovanja, komentarisala pojašnjenja v.d. sekretara Jakšića u vezi sa finansiranjem opština u okviru Glavnog grada.

 -Skupština je, sa 29 glasova “za” i 9 glasova “protiv”, bez “uzdržanih” glasova, usvojila Predlog odluke o davanju saglasnosti na Odluku o Finansijskom planu Gradske opštine Golubovci za 2016. godinu;

 -Skupština je, sa 29 glasova “za” i 10 glasova “protiv”, bez “uzdržanih” glasova, usvojila Predlog odluke o davanju saglasnosti na Odluku o Finansijskom planu Gradske opštine Tuzi za 2016. godinu.

U vezi sa **ČETVRTOM TAČKOM** dnevnog reda - **Predlogom odluke o naseljima i granicama naselja na teritoriji Glavnog grada,** predsjednik **Suhih** je podsjetio da je odbornicima uz Predlog odluke dostavljen Elaborat o granicama naselja na teritoriji Glavnog grada, koji je sastavni dio Predloga ove odluke, te da je na Odboru za Statut i propise predlagač prihvatio da se ispravi greška u Predlogu i brišu opisi za naselja Poprat i Rudine, koja po Zakonu o teritorijalnoj organizaciji Crne Gore, pripadaju opštini Tuzi.

Dopunsko obrazloženje Predloga odluke, dala je predstavnica predlagača **Mišela Manojlović**, sekretarka Sekretarijata za lokalnu samoupravu, kao i odgovor na pitanja koja su postavili odbornici **Kolja Ljuljđuraj** i **Božidar Markuš**.

 Po ovoj tački dnevnog reda diskutovali su odbornici **Vladimir Čađenović, Kolja Ljuljđuraj,** gradonačelnik **Slavoljub Stijepović,** zatim odbornici **Mitar Vuković, prof. dr Goran Radonjić,** odbornica **Branka Bešović,** glavni administrator **Goran Petrović,** odbornici **Vladimir Vujović** i **Božidar Markuš.**

 Tokom rasprave ukazano je na veliki broj grešaka u nazivima i granicama naselja, koje nijesu otklonjenje ni nakon javne rasprave na kojoj su date konkretne primjedbe. Iz tog razloga, opozicioni odbornici su zahtijevali da se donošenje ove odluke odloži, bilo na način da se skine sa dnevnog reda i formira komisija za razgraničenje koja će odrediti granice između gradskih opština i Glavnog grada, bilo da se o Predlogu odluke raspravlja, a da se izjašnjavanje odloži.

 Gradonačelnik **Stijepović** je, obrazlažući da cilj donošenja ove odluke nije da se mijenjaju granice, već da se utvrde nazivi naselja kako bi se omogućilo Ministarstvu unutrašnjih poslova da sredi biračke spiskove, pozvao da se sve primjedbe koje su evidentirane dostave Odboru za Statut i propise, koji će, nakon što Skupština donese Odluku, sa obrađivačima odluke i predstavnicima klubova odbornika izvršiti ispravke prije objavljivanja Odluke u „Službenom listu“.

 Predsjednik **Suhih** je, pozivajući se na odredbe Zakona o lokalnoj samoupravi koje omogućavaju da Skupština prenese svoje nadležnosti na odbor, takođe istakao potrebu da se u ovom slučaju nadležnost Skupštine prenese na Odbor za Statut i propise u smislu ispravke grešaka, za koje je ocijenio da su tehničke prirode, dok je odbornik **prof. dr Goran Radonjić** izrazio neslaganje da se nadležnost Skupštine prenosi na niže tijelo.

 Na primjedbu odbornice **Branke Bešović** da Elaboratom o granicama naselja nije obuhvaćeno staro naselje Dahna, glavni administrator **Goran Petrović**, koji je i koordinator Radne grupe za izradu Elaborata, predložio je da Skupština usvoji Predlog ove odluke u postojećem tekstu, s tim da se kroz zakonom propisanu proceduru za određivanje naziva naselja odmah pripreme izmjene te odluke kojima će se otkloniti postojeće greške. Pri tome je ukazao na značaj donošenja ove odluke sa aspekta stvaranja uslova za implementaciju izbornog zakonodavstva.

 Nakon zaključene rasprave, predsjednik **Suhih** je saopštio da je u vezi sa Predlogom ove odluke predloženo da se:

 -odloži glasanje za nedjelju dana, za koje će se vrijeme izvršiti ispravka grešaka, a nakon toga održi kratka sjednica Skupštine i usvoji prečišćen tekst Predloga odluke;

 -da Skupština zaključkom ovlasti Odbor za Statut i propise da prečisti tekst Odluke prije objavljivanja u “Službenom listu”;

 -da se odluka usvoji u predloženom tekstu.

Nakon glasanja o drugom predlogu, koji je većina odbornika podržala, proceduralno je reagovao predsjednik Odbora za Statut i propise, **Momčilo Vujošević**, koji je pozvao odbornike da budu konstruktivni i dostave Odboru svoje primjedbe kako bi Odbor ispravio greške prije objavljivanja u “Službenom listu”.

Nakon toga, Skupština je jednoglasno, sa 30 glasova “za”, usvojila Predlog odluke o naseljima i granicama naselja na teritoriji Glavnog grada, sa Zaključkom da Odbor za Statut i propise ispravi greške i na sljedećoj sjednici upozna Skupštinu sa ispravljenim tekstom odluke, kao i grafičkim prikazom granica naselja.

 Obrazlažući da slijedi tačka dnevnog reda koja je uvrštena po hitnom postupku, predsjednik **Suhih** je, u 15,20 minuta, dao pauzu od 30 minuta i pozivao nadležne odbore, Odbor za Statut i propise i Odbor za finansije, privredu i razvoj da razmotre Predlog odlukeo davanju saglasnosti na Ugovor o dokapitalizaciji privrednog društva “Novi duvanski kombinat” AD Podgorica i Ugovor o upravljanju privrednim društvom “Novi kombinat” AD Podgorica, a Odbor za izbor i imenovanja da utvrdi predloge za izmjenu sastava radnih tijela.

U vezi sa **PETOM TAČKOM** dnevnog reda - **Predlogom odluke o davanju saglasnosti na Ugovor o dokapitalizaciji privrednog društva “Novi duvanski kombinat” AD Podgorica i Ugovor o upravljanju privrednim društvom “Novi kombinat” AD Podgorica,** stavove nadležnih odbora, Odbora za Statut i propise i Odbora za finansije, privredu i razvoj, sa zajedničke sjednice, iznio je predjsednik Odbora za Statut i propise, **Momčilo Vujošević**.

Dopunsko obrazloženje Predloga dao je predstavnik predlagača, **Vladimir Pavićević**, pomoćnik sekretara Sekretarijata za razvoj preduzetništva.

 Pitanja u vezi sa Predlogom odluke, postavili su odbornici **Mitar Vuković** i **Vladimir Vujović,** a odgovor je daopredstavnik predlagača **Vladimir Pavićević**, pomoćnik sekretara Sekretarijata za razvoj preduzetništva.

Po ovoj tački dnevnog reda diskutovao je odbornik **Vladimir Vujović,** koji je ocijenio da, imajući u vidu iskustva sa Duvanskim kombinatom u stečaju, poreski dug, kao i sudski spor protiv privrednog društva „Novi duvanski kombinat“, ovu odluku ne treba donositi po hitnom postupku, dok je odbornik **Mitar Vuković,** komentarisao pojašnjenja predstavnika predlagača, Vladimira Pavićevića koja se odnose na rok za realizaciju investicionih obaveza.

Predsjednik **Suhih** je saopštio da kao odbornik stoji iza ove odluke, ali da će kao predsjednik Skupštine, zbog donošenja po hitnom postupku, biti uzdržan prilikom glasanja.

Završnu riječ dao je **Vladimir Pavićević**, pomoćnik sekretara Sekretarijata za razvoj preduzetništva i saopštio da je Novi duvanski kombinat AD odvojeno privredno društvo od Duvanskog kombinata u stečaju, te shodno tome nema prepreka da se međunarodni tender, koji je objavio Savjet za privatizaciju i kapitalne investicije, privede kraju.

 Skupština je, sa 29 glasova „za“, 11 „protiv“ i jednim „uzdržanim“ glasom, usvojila Predlog odluke o davanju saglasnosti na Ugovor o dokapitalizaciji privrednog društva “Novi duvanski kombinat” AD Podgorica i Ugovor o upravljanju privrednim društvom “Novi kombinat” AD Podgorica.

 U vezi sa **ŠESTOM TAČKOM** dnevnog reda-**Izbor i imenovanja, predsjednik Suhih** je saopštio da je Odbor za izbor i imenovanja, na sjednici koju je održao u pauzi zasijedanja, utvrdio četiri predloga:

 - Predlog rješenja o izmjeni Rješenja o imenovanju Savjeta za prevenciju narkomanije Skupštine Glavnog grada Podgorice;

 -Predlog rješenja o izmeni Rješenja o imenovanju Odbora za izbor i imenovanja Skupštine Glavnog grada Podgorice;

 -Predlog rješenja o izmjeni Rješenja o imenovanju Savjeta za pitanja lica sa invaliditetom Skupštine Glavnog grada Podgorice;

 -Predlog rješenja o izmjeni Rješenja o imenovanju Odbora za finansije, privredu i razvoj Skupštine Glavnog grada Podgorice.

 Skupština je jednoglasno prihvatila predlog predsjednika **Suhiha** da se navedeni predlozi razmatraju istovremeno, s tim da se o svakom izjasni posebno.

 Po ovoj tački dnevnog reda nije bilo pitanja, niti diskusije.

 Izjašnjavajući se posebno o predlozima, Skupština je jednoglasno, sa 41glasom “za”, usvojila:

 - Predlog rješenja o izmjeni Rješenja o imenovanju Savjeta za prevenciju narkomanije, kojim se **Blažo Šaranović** razrješava dužnosti predsjednika Savjeta i za predsjednicu imenuje **Snežana Pantović;**

 -Predlog rješenja o izmjeni Rješenja o imenovanju Odbora za izbor i imenovanja, kojim se **Blažo Šaranović** razrješava dužnosti predsjednika Odbora i za predsjednicu imenuje **Đorđina Lakić.**

 - Predlog rješenja o izmjeni Rješenja o imenovanju Savjeta za pitanja lica sa invaliditetom Skupštine Glavnog grada, kojim se **Đorđina Lakić** razrješava dužnosti članice Savjeta i za članicu imenuje **dr Jelena Šćekić**.

 - Predlog rješenja o izmjeni Rješenja o imenovanju Odbora za finansije, privredu i razvoj, kojim se **Marko Čanović** razrješava dužnosti člana Odbora i za članicu imenuje **Suzana Raičević Bakić**.

Sa ovim je dnevni red sjednice iscrpljen.

Odbornička pitanja su postavljena u pisanoj formi.

Sjednica je završena u 16,40 časova.

ODBORNIČKA PITANJA

**Mitar Vuković:**

 1.Koja su lica, po imenu i prezimenu, konkurisala za dobijanje poljoprivrednog kredita u Glavnom gradu za 2015. godinu, za koje namjene, a nijesu dobili kredit? Navesti podatke iz kojih mjesnih zajednica kao i razloge zbog kojih nijesu dobili kredit. Takođe, tražim odgovor u kom sastavu je radila Komisija koja je odobravala kredite.

 2.Koja su lica, po imenu i prezimenu i za koje programe dobili poljoprivreni kredit od Glavnog grada? Traženi podaci se odnose na 2015. godinu.

**Milica Kaluđerović:**

 1.Zakonom o izmjenama i dopunama Zakona o lokalnoj samoupravi u članu 45 utvrđeno je da opštine sredstva za finansiranje obezbjeđuju iz sopstvenih prihoda, ustupljenih prihoda, Egalizacionog fonda, budžeta države, budžeta Glavnog grada u visini operativnih izdataka opštine, utvrđenih sporazumom opštine i Glavnog grada i drugih izvora, u skladu sa zakonom. Shodno navedenom, molim vas za odgovor da li ste opredijelili sredstva za operativne izdatke za Gradsku opštinu Golubovci i gdje su ta sredstva navedena u Predlogu odluke o Budžetu Glavnog grada za 2016. godinu.

 2.S obzirom da Gradska opština Golubovci u 21 vijeku počiva na septičkim jamama, a da je time direktno ugroženo zdravlje njenih građana, molim Vas za odgovor kada je planirana izgradnja kanalizacione mreže na ovom području?

**Sonja Radunović:**

 1.Strateškim planom razvoja Glavnog grada Podgorica za 2012-2017. godine, predviđena je izgradnja 14 osnovnih škola na teritoriji Glavnog grada, između ostalih i osnovna škola u MZ Gornja Gorica. Takođe je predvidjena i izgradnja 5 novih predškolskih ustanova, kao i proširenje kapaciteta postojećih. Pitam, iz kojih razloga do sada nije započeta izgradnja osnovne škole za područje Gornje Gorice i kada se očekuje početak izgradnje, kao i kad je planirano proširenje vrtića “Palčica” u MZ Gornja Gorica?

 2.Koliko je gradonačelnik Glavnog grada – Podgorice, od početka mandata, dobio zahtjeva za pomoć? Koliko je istih riješeno? Koliki je iznos novčanih sredstava utrošen za tu namjenu?

**Zdenka Popović:**

 1.Koliko službenika i namještenika zaposlenih u organima i službama Glavnog grada, kao i u javnim ustanovama i privrednim društvima čiji je osnivač Glavni grad je od 2008. godine do sada, pokrenulo sudski postupak, odnosno ustalo sa tužbom za isplatu neisplaćenog dijela zarade zbog njenog neosnovanog umanjenja i u kolikom broju predmeta je sudski postupak okončan? U kolikom broju predmeta je sud presudio u korist zaposlenih, a u kolikom broju u korist Glavnog grada, odnosno njegovih organa, službi, ustanova i d.o.o.? Koliko je u zahtijevanom periodu ukupno isplaćeno sredstava po presudama nadležnog suda u korist zaposlenih kao tužilaca, uz odvojeno navođenje dosuđenog prava na isplatu manje isplaćene zarade, dosuđene kamate na manje isplaćeni iznos zarade, kao i dosuđene troškove vođenja sudskog postupka?

 2.Koliko je novčanih sredstava uplaćeno iz Budžeta Glavnog grada Fondu za obeštećenje u periodu od 01.01.2014. godine do 31.12.2015. godine?

**Dragan Ivanović:**

 1.Kada Glavni grad planira da pruži pomoć stanovnicima Beri u sređivanju korita rijeke Sitnice i potoka koji se uliva u nju u istom naselju? Stanovnici Beri godinama imaju problem sa izlivanjem rijeke Sitnice i potoka koji protiče kroz naselje i sa desne strane se uliva u nju. Razlog izlivanja su nanosi pijeska, mulja i raznog otpada. Mještani su čistili ova dva korita, ali im treba pomoć. Posebno bi im trebala mehanizacija da bi uspjeli da ih valjano očiste. Izlivanje pričinjava velike štete ovim vrijednim građanima.

 2.Građane Zlatice jako interesuje šta znači rešenje Sekretarijata za komunalne poslove i saobraćaj, br. 04-01-364-2563/13 i 04-U1-364-256/14 od 21.02.2014. godine, a odnosi se na odobrenje za Fudbalski klub “Kom” iz Zlatice da može postavljati montažni objekat privremenog karaktera na teritoriji Glavnog grada-Podgorice, a najduže do 21.02.2019. godine. Oni se interesuju radi li se ovo o vremenu izgradnje dva fudbalska igrališta u blizini OŠ “Dragiša Ivanović” i kada će ovaj fudbalski klub dobiti ugovor i sa kime i na koliko godina da može koristiti ove terene? Dobro je poznato da se Fudbalski klub “Kom” odrekao stare lokacije za potrebe Glavnog grada, pod uslovom da dobije ovu lokaciju. Zato građane Zlatice buni ovakvo rješenje.

**Vladimir Vujović:**

 1.U kojoj mjeri je detaljni urbnanistički plan za područje “Ribnice”, zaštitio arhitektonske i istorijske vrijednosti Tabačkog mosta i samog lokaliteta “Ribnice” kao prostora koji mu prirodno pripada? Ako su na tom prostoru planirani građevinski objekti, koje su namjene i ko je investitor? I da li investitori grade saglasno detaljnom planu, odnosno da li je detaljnim planom predviđen metalni most koji preko rijeke Ribnice povezuje zgradu zvanu “Nikić” i objekta u izgradnji, odnosno kako su planirani objekti i na kojem odstojanju od rijeke Ribnice i od Tabačkog mosta i koje su spratnosti? Da li je Glavni grad naplatio komunalne naknade i takse, kada i u kojem iznosu?

 2.Da li Glavni grad vodi sudske sporove sa preduzećem Zetagradnja Podgorica, ako su sporovi u toku, što je premet spora, pred kojim sudom i u kojoj fazi je postupak? Koja je vrijednost sporova pojedinačno u svakom konkretnom slučaju? Kako odgovorna lica u Glavnom gradu ocjenjuju svoju odgovornost za nastanak spora sa preduzećem Zetagradnja Podogorica?

**Vladimir Čađenović:**

 1.Koliko je Glavni grad od 01.01.2010. godine do sada obračunao i naplatio komunalne takse zbog zauzimanja javnih površina zbog postavljanja bašti za pružanje ugostiteljskih usluga koje se nalaze u prvoj i drugoj zoni Glavnog grada? Molim da se obračunati i naplaćeni iznos komunalne takse navede po godinama, kao i da se navedu površine zauzetih javnih površina za bašte na osnovu kojih je izvršen obračun komunalne takse. Takođe molim za odgovor koliki iznos obračunate komunalne takse zbog zauzimanja javnih površina za postavljanje bašti do sada nije plaćen, uz navođenje subjekata i iznosa njihovog duga po ovom osnovu prema Glavnom gradu.

 2.Koliko je Glavni grad do sada obračunao i naplatio komunalne takse zbog zauzimanja javne površine za izvođenje građevinskih radova od početka rekonstrukcije i dogradnje hotela “Hilton” (Crna Gora) od investitora ovog objekta? Molim da se u odgovoru navedu podaci o iznosu obračunate i naplaćene komunalne takse za zauzimanje javne površine na lokaciji hotela “Hilton” (Crna Gora) po godinama, kao i površini zauzetih javnih površina na osnovu kojih je izvršen obračun.

**S E K R E T A R, PREDSJEDNIK SKUPŠTINE,**

**Veselin Vukčević dr Đorđe Suhih**